text: [{"text_idx": "#000001", "text": "Ka MDA ka wanrah kam pynroi, tang da ka ktien bad kular thok, ong ki heh Congress"}, {"text_idx": "#000002", "text": "Shillong:Ki nongi\u0308alam ka Congress ha ka jylla, mynhynnin ka Sngi ki la ther tyngeh i\u0308a ka Sorkar synrop ka MDA ba ka wanrah ki kam pynroi tang ha ka ktien khlem ki kam bad tang ki jingkular thok."}, {"text_idx": "#000003", "text": "\u201cKa Congress kam kwah ban thaw ki jingkular thok hynrei ban treishitom na ka bynta ka bha ka miat ki paidbah,\u201d ong u Mathew Anthony AICC incharge Education haba kren bad ki lad pathai khubor.Katba u Saleng A Sangma MLA ka NCP uba la pyni\u0308asoh Congress u la ong ba u pyni\u0308asoh sha seng namar ka don ka rynsan kaba heh bad lah ban i\u0308atreilang ban i\u0308oh jingjop babun."}, {"text_idx": "#000004", "text": "\u201cNga la i\u0308ohi ba ka Sorkar MDA ka la shu ai ei i\u0308a ki jaka khappud ba khlem don jingi\u0308akajia sha ka Assam. T 4 hajar klur la pynphai biang sha Delhi khlem pyndonkam balei ngim lah pyndonkam i\u0308a kane ka pisa,\u201d ong u MLA ba iehnoh kam u Saleng A Sangma.Haba kynthoh i\u0308a u nongi\u0308alam ka TMC uba dei ruh u nongi\u0308alam barim ka Congress u Dr. Mukul Sangma u Saleng u la ong, \u201cHato la ju don mo mano mano ban i\u0308aineh kum u MLA marwei haduh bakut, hato u Mukul u lah mo ban i\u0308aineh marwei, hynrei em balei u ieh i\u0308a ki paidbah shiteng hynrei u la ieh i\u0308a ka Congress ban i\u0308asoh sha ka TMC ryngkat ka kynhun ym marwei."}, {"text_idx": "#000005", "text": "Haba kylli kumno u i\u0308asoh biang sha ka Congress wat hadien ba u la shah beh seng bad duh tiket ha u 2018, u Saleng u la ong, \u201cNga la long u lanot ha ki por mynshwa hynrei mynta ba kim don shuh ki nongi\u0308alam barim kiba khawpud ki bym lah ban i\u0308aineh kiba i\u0308ohi ba ka jingdon jong nga uba pyrshah i\u0308a ki rukom treikam jong ki kan long ka jingma i\u0308a ki, kumta nga la wanphai biang namar ka jinglong ba sngewrit u President ba mynta ka Congress kumta ha kane ka seng kan ai ka lawei kaba bha.\u201dHaba kylli ba haba u don hapoh ka sorkar ban peit ruh i\u0308a ka Implementation Committee bad ba um kren eiei shaphang ki High Level u Saleng u la ong, \u201cHaba nga don hapoh ka Bus nga shah khyn\u0303iat shadien bad khlem shuki kumno yn ong shaphang kita ki high level.\u201d"}, {"text_idx": "#000006", "text": "Katba u President ka MPCC u la ong ba da ka jingwan kine ki arngut ka Congress kan khlain\u0303 ka nongrim naduh Jain\u0303tia Hills shaduh Garo Hills bad jylla baroh kawei.\u201cShen ka seng kan sa pynbna shuh shuh i\u0308a ka kyrteng ki kyrtong ki ban aireng ha ka ilekshon la kumno kumno hadien ka 25 tarik mynta u bnai,\u201d ong u ma Vincent H Pala sha ki lad pathai khubor."}]